Tavęs aš laukiau
Debesys sunkus saulę užėjo,
Dienelė apsiniaukus.
Skrenda laiškelis nuo brolužėlio
Iš juodo karo lauko.

Tame laiškely apie brolužį
Tiek daugel prirašyta:
Aplink jį priešai kaip smilgos lūžę,
Kaip šaltas rūkas kritę.

Gimtąją žemę kaip jis mylėjo,
Gal tu, sesei, suprasi?
Amžiną dainą švilpauja vėjai
Apie kareivio drąsą.

Balti laiškeliai – du balandėliai
Iš ilgo ilgo kelio...
Yra vardelis ir pavardėlė,
Nėra mano brolelio.

Tavęs aš laukiau, savo bernelio,
Šį rudenėlį vėlų...
Kam paguldei tu jauną galvelę
Ant kieto akmenėlio?

Maskva, 1943.XI.5.

Nėris Salomėja
Eilėraščiai